[{"text_idx": "#000001", "text": "Aperigo de literaturaj\u0302oj, premiitaj en Belartaj Konkursoj de UEA, ekhavis la plej racian kaj stabilan formon. Ja multe pli oportunas legi c\u0302iujn verkojn, distingitajn samjare, en unu bela volumo, ol dise tra revuaj pag\u0302oj, au\u0306 ec\u0302 en Beletra Almanako, serc\u0302ante inter verkoj senrilataj al la konkurso. Jam aperis la kvara jarlibro-antologio. C\u0302i-foje g\u0302i estas 139-pag\u0302a \u2013 pli ampleksa, ol c\u0302iu el la tri antau\u0306aj."}, {"text_idx": "#000002", "text": "La unuan premion pri poezio ricevis Antonio Vale\u0301n (delonge konata en Esperanto) kun \u201cParalele\u201d. Kiel c\u0302iam c\u0302e hispanoj, distranc\u0302ita ne tre kohera vortfluo, ial pretendanta nomig\u0302i poezio... La duan premion ricevis ec\u0302 pli konata Benoi\u0302t Philippe kun \u201cMatthias\u201d. Poemeto (tamen mi dau\u0306re ne komprenas, kial oni nomas senriman-senritman tekston poemo? nur c\u0302ar la au\u0306toro ne scipovas verki alimaniere?) konceptita kiel tragika, tamen ne vere profunde impresanta."}, {"text_idx": "#000003", "text": "Mi tre g\u0302ojas pro la nova sukceso de Aleksandro Mitin (3a premio), kiu c\u0302iufoje trovas novajn, nekutimajn poemformojn. C\u0302i-foje c\u0302iu lia strofo \u2013 el unu kaj duona linio \u2013 sonas proverbece... Ankau\u0306 mi post multjara hezito riskis partopreni la poezian branc\u0302on kaj ricevis la Honoran Mencion."}, {"text_idx": "#000004", "text": "C\u0302iuj prozaj verkoj, premiitaj c\u0302i-jare, venas de konataj au\u0306toroj, kun jam rekoneblaj stiloj. Jesper Jacobsen en \u201cLa paradiza turo\u201d rakontas pri lumtur-dej\u0302orantino, adoptinta knabon orfig\u0302intan pro incendio. Mirinda lingvaj\u0302o!.. Tute c\u0302arma fabelo (tamen, ne porinfana!) de Lenke Sza\u0301sz \u201cLa heliko kaj la lacerto\u201d..."}, {"text_idx": "#000005", "text": "C\u0302i-jare por la proza branc\u0302o venis 25 verkoj de 18 au\u0306toroj, pli multe ol iam en 2011-2015. C\u0302u vere la 20 nedistingitaj prozaj\u0302oj ne atingas la nivelon de \u201cMalbenitaj skaraboj\u201d (Ewa Grochowska)? Iomete amuza, sed tute pala kaj malvers\u0302ajna pseu\u0306dodetektivaj\u0302o... Multe pli impresas la novelo-dramo de Amir Naor \u201cAng\u0302ela\u201d pri geedzoj travivintaj tertremon. La bela novelo de Steven D. Brewer \u201cKrepusko sub fago\u201d ial aperis sen kelkaj finaj alineoj: la au\u0306toro atentigis pri tio en Facebook kaj lau\u0306pete disponigis al interesig\u0302antoj la kompletan tekston."}, {"text_idx": "#000006", "text": "La esea branc\u0302o c\u0302i-jare kau\u0306zis skandalon: Suso Moinhos, meritinta la 3an premion kaj Honoran Mencion \u2013 rifuzis ilin, c\u0302ar la 2a premio estis aljug\u0302ita al Jorge Camacho, kiu lau\u0306regule ne rajtis konkursi c\u0302i-jare en la esea branc\u0302o, estante c\u0302efpremiito tiubranc\u0302a en 2013. La sinpravigoj de la komisiono (ke Camacho en 2013 ricevis la premion \u201cLuigi Minnaja\u201d ne sola, sed disdividite) ne konvinkas, ja Suso prave skribas, ke sur la diplomo oni skribas ties gradon, sen mencio pri divido. La j\u0302urio evidente ne sciis, kies eseon (signitan per pseu\u0306donimo) g\u0302i taksas, sed konscia au\u0306toro simple ne sendus sian verkon al konkurso, sciante, ke li ne rajtas konkursi tiujare. Camacho provis iel klarigi c\u0302ion en BA27, sed rezultis nur kutimaj insultoj al c\u0302iuj, kiuj dubas pri lia genieco... Mem la eseoj estas tre altnivelaj, kvankam la c\u0302efe premiita \u2013 \u201cLa influo de Esperanto en la verkaro de Joa\u0303o Guimara\u0303es Rosa\u201d estas iom tro longa kaj eble interesos ne multajn."}, {"text_idx": "#000007", "text": "La teatra branc\u0302o magras kiel kutime \u2013 la kau\u0306zojn oni jam delonge menciis plurfoje. Jes ja, ni ne povas havi konstantan profesian teatron en Esperanto, kaj spektakloj sporade prezentataj en UK-oj kaj grandaj landaj kongresoj \u201cne faras veteron\u201d, tial niaj au\u0306toroj ne emas verki por teatro. Sed ja nun oni povas facile kaj malmultekoste krei videojn de spektakloj, por poste disvastigi per DVD au\u0306 simple tra interreto... kial tiu vojo ne estas atentata? C\u0302i-jare por la konkurso venis nur tri teatraj\u0302oj, du el ili estas distingitaj \u2013 tamen se \u201cLa situacio\u201d de Amir Naor levas gravan temon (ec\u0302 se iom naive), ja \u201cTeleskopoj ne sufic\u0302as\u201d de Raffaele del Re estas vera absurdaj\u0302o kaj fus\u0302aj\u0302o."}, {"text_idx": "#000008", "text": "La libro finig\u0302as per tradiciaj jarraportoj pri Belartaj Konkursoj \u2013 c\u0302i-jara de la g\u0302isnuna prezidanto Humphrey Tonkin kaj fragmentoj el plifruaj raportoj de la eksa prezidanto Baldur Ragnarsson. Oni povas pripensi evoluon de la konkursoj dum lastaj jardekoj..."}, {"text_idx": "#000012", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}]